
ЕЎРАЗІЙСКАЯ ЭКАНАМІЧНАЯ КАМІСІЯ
САВЕТ


РАШЭННЕ

	«13» сакавіка 2026 г.
	№ 36
	                              г. Масква



Аб унясенні змяненняў у тэхнічны рэгламент Мытнага саюза «Аб бяспецы машын і абсталявання» (ТР МС 010/2011)

У адпаведнасці з артыкулам 52 Дагавора аб Еўразійскім эканамічным саюзе ад 29 мая 2014 года, пунктам 29 дадатку № 1 і пунктам 11 дадатку № 2 да Рэгламенту работы Еўразійскай эканамічнай камісіі, зацверджанага Рашэннем Вышэйшага Еўразійскага эканамічнага савета ад 23 снежня 2014 г. № 98, Савет Еўразійскай эканамічнай камісіі вырашыў:
1. Унесці ў тэхнічны рэгламент Мытнага саюза «Аб бяспецы машын і абсталявання» (ТР МС 010/2011), прыняты Рашэннем Камісіі Мытнага саюза ад 18 кастрычніка 2011 г. № 823 (далей – тэхнічны рэгламент), змяненні згодна з дадаткам.
2. Устанавіць, што:
а) у Рэспубліцы Арменія і Кыргызскай Рэспубліцы ў дачыненні да прадукцыі, указанай у пунктах 15–31 пераліку аб’ектаў тэхнічнага рэгулявання, якія падлягаюць пацвярджэнню адпаведнасці патрабаванням тэхнічнага рэгламенту Мытнага саюза «Аб бяспецы машын і абсталявання» ў форме сертыфікацыі (дадатак № 3 да тэхнічнага рэгламенту), дапускаецца пацвярджэнне адпаведнасці ў форме дэкларавання адпаведнасці да 1 красавіка 2040 г.;
б) палажэнні, прадугледжаныя падпунктам «б» пункта 2, пунктам 4, падпунктамі «в» і «ж» пункта 7, падпунктам «б» пункта 9, пунктам 11, падпунктам «б» пункта 13, абзацам шаснаццатым падпункта «а» і падпунктамі «в» – «г» пункта 14, а таксама пунктам 16 змяненняў (дадатак да гэтага Рашэння), прымяняюцца ў Рэспубліцы Арменія, Рэспубліцы Беларусь, Рэспубліцы Казахстан і Кыргызскай Рэспубліцы з 1 красавіка 2028 г.
У Расійскай Федэрацыі да заканчэння дзеяння пераходных палажэнняў, указаных у падпунктах «в» – «д» гэтага пункта, не абмяжоўваецца абарачэнне прадукцыі, якая выпускаецца ў абарачэнне ў Рэспубліцы Арменія, Рэспубліцы Беларусь, Рэспубліцы Казахстан і Кыргызскай Рэспубліцы, без прымянення палажэнняў, указаных у абзацы першым гэтага падпункта;
в) дакументы аб ацэнцы (пацвярджэнні) адпаведнасці прадукцыі патрабаванням тэхнічнага рэгламенту, прынятыя (выдадзеныя) да даты ўступлення ў сілу гэтага Рашэння, правадзейныя да заканчэння тэрміну іх дзеяння, але не пазней за 1 верасня 2031 г.;
г) да 1 верасня 2031 г. дапускаецца вытворчасць і выпуск у абарачэнне прадукцыі, на якую прыняты (выдадзены) дакументы, указаныя ў падпункце «в» гэтага пункта;
д) абарачэнне прадукцыі, выпушчанай у абарачэнне ў перыяд дзеяння выдадзеных на яе дакументаў, указаных у падпункце «в» гэтага пункта, дапускаецца на працягу тэрміну службы гэтай прадукцыі, устаноўленага вытворцам.
3. Выпуск у абарачэнне, абарачэнне, перамяшчэнне і эксплуатацыя прадукцыі, указанай у падпункце «а» пункта 2 гэтага Рашэння, у тым ліку той, якая была ў эксплуатацыі, дапускаюцца выключна на тэрыторыях Рэспублікі Арменія або Кыргызскай Рэспублікі адпаведна. Пры гэтым у полі «Дадатковая інфармацыя» дэкларацыі аб адпаведнасці на такую прадукцыю ўказваецца наступны запіс:
«Прадукцыя не прызначана для выпуску ў абарачэнне, абарачэння, перамяшчэння і эксплуатацыі на тэрыторыях Рэспублікі Беларусь, Рэспублікі Казахстан і Расійскай Федэрацыі.». 
4. Гэта Рашэнне ўступае ў сілу з 1 верасня 2026 г., за выключэннем падпункта «а» пункта 2, пункта 3 гэтага Рашэння і пункта 15 змяненняў (дадатак да гэтага Рашэння), якія ўступаюць у сілу з 1 красавіка 2028 г.

Члены Савета Еўразійскай эканамічнай камісіі:

	Ад Рэспублікі Арменія
	Ад Рэспублікі Беларусь
	Ад Рэспублікі Казахстан
	Ад Кыргызскай Рэспублікі
	Ад Расійскай Федэрацыі

	


М. Грыгаран
	


Н. Пяткевіч
	


 С. Жумангарын
	     

Д. Амангельдыеў
	 А. Авярчук

ДАДАТАК
да Рашэння Савета
Еўразійскай эканамічнай камісіі
ад 13 сакавіка 2026 г. № 36


ЗМЯНЕННІ,
якія ўносяцца ў тэхнічны рэгламент Мытнага саюза 
«Аб бяспецы машын і абсталявання» (ТР МС 010/2011)

1. Прадмову выключыць.
2. У артыкуле 1:
а) пункты 1–3 выкласці ў наступнай рэдакцыі:
«1. Гэты тэхнічны рэгламент устанаўлівае абавязковыя для прымянення і выканання на мытнай тэрыторыі Еўразійскага эканамічнага саюза (далей – Саюз) патрабаванні бяспекі да машын і (або) абсталявання і да звязаных з імі працэсаў распрацоўкі, вытворчасці, мантажу, наладкі, эксплуатацыі, захоўвання, перавозкі, рэалізацыі і ўтылізацыі згодна з дадаткамі № 1 і 2.
У выпадку, калі ў дачыненні да машын і (або) абсталявання прыняты іншыя тэхнічныя рэгламенты Саюза (Мытнага саюза), якія ўстанаўліваюць патрабаванні да іх, такія машыны і (або) абсталяванне павінны адпавядаць патрабаванням усіх тэхнічных рэгламентаў Саюза (Мытнага саюза), дзеянне якіх на іх распаўсюджваецца.
2. Гэты тэхнічны рэгламент распрацаваны з мэтай аховы жыцця і (або) здароўя чалавека, маёмасці, навакольнага асяроддзя, жыцця і (або) здароўя жывёл і раслін, а таксама папярэджання дзеянняў, якія ўводзяць у зман спажыўцоў.
3. Дзеянне гэтага тэхнічнага рэгламенту распаўсюджваецца на машыны і (або) абсталяванне, указаныя ў дадатку № 3, якія выпускаюцца ў абарачэнне на мытнай тэрыторыі Саюза і для якіх вызначаны віды небяспекі, патрабаванні да ліквідацыі або змяншэння якіх устаноўлены ў адпаведнасці з дадаткамі № 1 і 2 да гэтага тэхнічнага рэгламенту.»;
б) пункт 4 выкласці ў наступнай рэдакцыі:
«4. Дзеянне гэтага тэхнічнага рэгламенту не распаўсюджваецца на наступныя віды машын і (або) абсталявання:
машыны і (або) абсталяванне, якія прымяняюцца з медыцынскімі мэтамі і выкарыстоўваюцца ў прамым кантакце з пацыентам (рэнтгенаўскае, дыягнастычнае, тэрапеўтычнае, артапедычнае, стаматалагічнае, хірургічнае абсталяванне);
машыны і (або) абсталяванне, спецыяльна распрацаваныя для прымянення ў атамнай энергетыцы. На машыны і (або) абсталяванне агульнапрамысловага прызначэння, якія прымяняюцца ў атамнай энергетыцы, дзеянне гэтага тэхнічнага рэгламенту распаўсюджваецца ў частцы, якая не супярэчыць патрабаванням па забеспячэнні ядзернай і радыяцыйнай бяспекі;
колавыя транспартныя сродкі, якія ўваходзяць у сферу прымянення тэхнічнага рэгламенту Мытнага саюза «Аб бяспецы колавых транспартных сродкаў» (ТР МС 018/2011), акрамя ўстаноўленых на іх машын і (або) абсталявання;
колавыя транспартныя сродкі, прызначаныя выключна для выкарыстання ў спартыўных спаборніцтвах;
марскія і рачныя транспартныя сродкі (судны і плывучыя сродкі, у тым ліку машыны і (або) абсталяванне, якія на іх выкарыстоўваюцца);
лятальныя і касмічныя апараты;
чыгуначны рухомы састаў, які ўваходзіць у сферу прымянення тэхнічных рэгламентаў Мытнага саюза «Аб бяспецы чыгуначнага рухомага саставу» (ТР МС 001/2011), «Аб бяспецы высакахуткаснага чыгуначнага транспарту» (ТР МС 002/2011), рухомы састаў метрапалітэна, які ўваходзіць у сферу прымянення тэхнічнага рэгламенту Еўразійскага эканамічнага саюза «Аб бяспецы рухомага саставу метрапалітэна» (ТР ЕАЭС 052/2021);
абсталяванне інфраструктуры чыгуначнага транспарту, якое ўваходзіць у сферу прымянення тэхнічных рэгламентаў Мытнага саюза «Аб бяспецы высакахуткаснага чыгуначнага транспарту» (ТР МС 002/2011), «Аб бяспецы інфраструктуры чыгуначнага транспарту» (ТР МС 003/2011);
атракцыёны, якія ўваходзяць у сферу прымянення тэхнічнага рэгламенту Еўразійскага эканамічнага саюза «Аб бяспецы атракцыёнаў» (ТР ЕАЭС 038/2016);
машыны і абсталяванне, якія пастаўляюцца для забеспячэння нацыянальнай бяспекі, у тым ліку па дзяржаўным абаронным заказе ва ўзброеныя сілы, іншыя войскі, воінскія фарміраванні і органы, а таксама тыя, якія перадаюцца з узброеных сіл іншых войск, воінскіх фарміраванняў і органаў для выкарыстання з мэтай ліквідацыі надзвычайных сітуацый і наступстваў стыхійных бедстваў;
сельскагаспадарчыя і лесагаспадарчыя трактары і прычэпы, якія ўваходзяць у сферу прымянення тэхнічнага рэгламенту Мытнага саюза «Аб бяспецы сельскагаспадарчых і лесагаспадарчых трактароў і прычэпаў да іх» (ТР МС 031/2012), акрамя ўстаноўленых на іх машын і (або) абсталявання;
буравыя платформы, акрамя машын і (або) абсталявання, якія на іх выкарыстоўваюцца;
сродкі забеспячэння пажарнай бяспекі і пажаратушэння, якія ўваходзяць у сферу прымянення тэхнічнага рэгламенту Еўразійскага эканамічнага саюза «Аб патрабаваннях да сродкаў забеспячэння пажарнай бяспекі і пажаратушэння» (ТР ЕАЭС 043/2017);
электрычнае абсталяванне, якое ўваходзіць у сферу прымянення тэхнічнага рэгламенту Мытнага саюза «Аб бяспецы нізкавольтнага абсталявання» (ТР МС 004/2011), пры эксплуатацыі якога можа ўзнікнуць толькі электрычная небяспека:
бытавыя прыборы для хатняга выкарыстання;
аўдыя- і відэаабсталяванне;
офісная тэхніка.»;
в) у пункце 5 словы «якія прымяняюцца на небяспечных вытворчых аб’ектах» замяніць словамі «прызначаныя для прымянення на небяспечных вытворчых аб’ектах і (або) патэнцыйна небяспечных аб’ектах, вызначаных заканадаўствам у сферы прамысловай бяспекі дзяржаў – членаў Саюза»;
г) пункт 6 прызнаць страціўшым сілу.
3. Па тэксце тэхнічнага рэгламенту:
словы «Мытны саюз» у адпаведным склоне замяніць словам «Саюз» у адпаведным склоне, за выключэннем пункта 1 артыкула 3 і пункта 5 артыкула 12, словы «на адзінай мытнай тэрыторыі Мытнага саюза» замяніць словамі «на мытнай тэрыторыі Саюза», словы «інструкцыя па эксплуатацыі» ў адпаведным склоне замяніць словамі «эксплуатацыйныя дакументы» ў адпаведным склоне, словы «распрацоўка (праектаванне)» у адпаведным склоне замяніць словам «распрацоўка» ў адпаведным склоне;
словы «(праекціроўшчык)» у адпаведным склоне, «(праектавацца)», «(спраектаваны)» выключыць.
4. У артыкуле 2:
а) пасля абзаца другога дапоўніць абзацамі наступнага зместу:
«пазадарожны велікагрузны транспартны сродак» – механічны транспартны сродак, па канструкцыі і прызначэнні спецыяльна прызначаны для перавозкі буйнагабарытных і (або) цяжкіх грузаў пераважна па-за аўтамабільнымі дарогамі агульнага карыстання, у якога адзін з параметраў перавышае дапушчальныя нормы, устаноўленыя заканадаўствам дзяржаў – членаў Саюза для праезду па аўтамабільных дарогах агульнага карыстання, а маса, якая прыпадае хаця б на адну вось, перавышае 10 тон; 
«горна-шахтавае абсталяванне» – сукупнасць машын, устройстваў, прыбораў пэўнага мэтавага прызначэння, неабходных для функцыянавання горнай вытворчасці або тэхналагічнага працэсу; 
«горныя машыны» – машыны, прызначаныя для механізацыі працэсаў разбурэння, пагрузкі і дастаўкі горнай пароды, перавозкі людзей і (або) грузаў, абслугоўвання горных вырабатак, працы з навясным абсталяваннем, працэсаў узвядзення мацавання, падтрымання даху і кіравання горным ціскам ва ўмовах падземных горных вырабатак (за выключэннем самаходных машын, якія трапляюць у групу «Машыны і абсталяванне для землярыйных, меліярацыйных работ, распрацоўкі і абслугоўвання кар’ераў»); 
«грузападымальная аперацыя» – прымяненне машыны, якое ўключае ў сябе пад’ём, транспартаванне і апусканне грузу з выкарыстаннем прыстасаванняў для такіх аперацый; 
«грузападымальныя машыны» – тэхнічныя ўстройствы цыклічнага дзеяння, асноўнай або дадатковай функцыяй якіх з’яўляецца пад’ём і перамяшчэнне грузу, што ўтрымліваецца грузазахопным прыстасаваннем;»; 
б) пасля абзаца сёмага дапоўніць абзацам наступнага зместу:
«малагабарытны трактар» – сельскагаспадарчы або лесагаспадарчы трактар, прызначаны для выканання работ на драбнаконтурных участках, дзялянках, тэрасах, фермах, у садах, паркавай і камунальнай гаспадарках, намінальнай магутнасцю рухавіка да 19 кВт;»; 
в) пасля абзаца восьмага дапоўніць абзацамі наступнага зместу:
«машыны і абсталяванне для наземнага абслугоўвання авіяцыйнай тэхнікі» – сукупнасць тэхнічных сродкаў, якія забяспечваюць тэхнічнае абслугоўванне пры падрыхтоўцы да палётаў і захаванасць авіяцыйнай тэхнікі, уключаючы сродкі энергазабеспячэння самалётаў (верталётаў), аэрадромныя цеплатэхнічныя сродкі, аэрадромныя пад’ёмна-транспартныя сродкі, аэрадромныя сродкі наддуву, сродкі буксіроўкі, утрымання і швартоўкі самалётаў (верталётаў), сродкі па тэхніцы бяспекі пры тэхнічным абслугоўванні самалётаў (верталётаў), сродкі запраўкі палівам самалётаў (верталётаў), сродкі запраўкі масламі і рабочымі вадкасцямі самалётаў (верталётаў), сродкі запраўкі газамі самалётаў (верталётаў), цягачы-буксіроўшчыкі самалётаў (верталётаў), сродкі ачысткі і спецыяльнай апрацоўкі самалётаў (верталётаў), сродкі сэрвіснага абслугоўвання самалётаў (верталётаў); 
«машыны і абсталяванне тэрмічныя» – прамысловыя ўстаноўкі, прызначаныя для апрацоўкі цвёрдых матэрыялаў і вырабаў шляхам іх нагрэву; 
«машыны прамысловага прызначэння для перавозкі тэхналагічных грузаў на вытворчасцях» – спецыялізаваныя самаходныя машыны з поўнай масай большай за 60 тон, прызначаныя для цяжкіх тэхналагічных работ па транспарціроўцы звышцяжкіх, буйнагабарытных даўгамерных грузаў, вадкіх грузаў у каўшах, якія характарызуюцца небяспекай (высокай тэмпературай і аналагічнымі відамі небяспекі);»; 
г) абзац дзясяты выкласці ў наступнай рэдакцыі:
«прызначаны рэсурс» – сумарная напрацоўка, пры дасягненні якой эксплуатацыя машыны і (або) абсталявання павінна быць спынена незалежна ад іх тэхнічнага стану да прыняцця рашэння аб устанаўленні новага прызначанага рэсурсу або ўтылізацыі;»; 
д) абзацы дванаццаты і трынаццаты выкласці ў наступнай рэдакцыі:
«прызначаны тэрмін службы» – каляндарная працягласць эксплуатацыі машыны і (або) абсталявання, пры дасягненні якой эксплуатацыя павінна быць спынена незалежна ад іх тэхнічнага стану да прыняцця рашэння аб устанаўленні новага прызначанага тэрміну службы або ўтылізацыі; 
«прызначаны тэрмін захоўвання» – каляндарная працягласць захоўвання машыны і (або) абсталявання, пры дасягненні якой іх захоўванне павінна быць спынена незалежна ад іх тэхнічнага стану да прыняцця рашэння аб устанаўленні новага прызначанага тэрміну захоўвання або ўтылізацыі;»; 
е) пасля абзаца чатырнаццатага дапоўніць абзацам наступнага зместу:
«абагачальнае абсталяванне» – сукупнасць машын і абсталявання, прызначаных для працэсаў абагачэння цвёрдых карысных выкапняў, за выключэннем драбілак і млыноў;»; 
ж) абзацы пятнаццаты і шаснаццаты выкласці ў наступнай рэдакцыі:
«абгрунтаванне бяспекі» – дакумент або камплект дакументаў, які ўтрымлівае аналіз рызыкі і (або) звесткі з канструктарскай, эксплуатацыйнай, тэхналагічнай дакументацыі і вынікаў выпрабаванняў аб мінімальна неабходных мерах па забеспячэнні бяспекі машыны і (або) абсталявання на ўсіх стадыях яе жыццёвага цыкла; 
«абсталяванне» – тэхнічнае ўстройства, якое прымяняецца самастойна або ўстанаўліваецца на машыну для выканання яе асноўных і (або) дадатковых функцый, а таксама прымяняецца для аб’яднання некалькіх машын у адзіную сістэму;»; 
з) пасля абзаца сямнаццатага дапоўніць абзацам наступнага зместу:
«перонны аўтобус» – транспартны сродак, прызначаны для перавозкі пасажыраў і іх ручной паклажы па пероне аэрадрома;»; 
і) пасля абзаца васямнаццатага дапоўніць абзацамі наступнага зместу:
«прыстасаванні для грузападымальных аперацый» – грузазахопныя органы грузападымальных машын, грузазахопныя прыстасаванні; 
«прычэп спецыяльнага прызначэння» – прычэп, які адпавядае адной або некалькім з наступных умоў: 
прычэп не прызначаны для ўдзелу ў дарожным руху без дадатковых мер забеспячэння бяспекі дарожнага руху, прадугледжаных вытворцам, уключаючы велікагрузны (маса, якая прыпадае хаця б на адну вось, перавышае 10 тон);
прычэп складаецца з шасі прычэпа і няздымнага спецыяльнага абсталявання, якое забяспечвае перавозку толькі пэўных відаў грузаў (напрыклад, адкрытыя платформы для перавозкі рулонаў і цюкоў сена і саломы, прычэпы для перавозкі жывёл, птушкі, сіласнай і сянажнай масы і інш.);
на прычэпе ўстаноўлена пагрузачна-разгрузачнае і (або) спецыяльнае абсталяванне, прызначанае для выканання пэўных тэхналагічных працэсаў і аперацый (напрыклад, аўтаномныя рубілкі). Пры гэтым адначасова або дадаткова могуць выконвацца работы па перавозцы грузаў (напрыклад, прычэпы для ўнясення ўгнаенняў, лесавозныя прычэпы і інш.);
з’яўляецца прычэпам-майстэрняй, прычэпам-домам або аналагічным па прызначэнні прычэпам.
Да прычэпаў спецыяльнага прызначэння таксама адносяцца прычэпы, якія адпавядаюць адной або некалькім з наступных умоў:
у якіх частка вертыкальнай нагрузкі перадаецца машыне, якая буксіруе (паўпрычэпы спецыяльнага прызначэння);
габарытныя памеры якіх перавышаюць памеры, устаноўленыя тэхнічным рэгламентам Мытнага саюза «Аб бяспецы сельскагаспадарчых і лесагаспадарчых трактароў і прычэпаў да іх» (ТР МС 031/2012);»;
к) абзац дзевятнаццаты выключыць;
л) пасля абзаца дваццаць першага дапоўніць абзацамі наступнага зместу:
«рэсурс» – сумарная напрацоўка машыны і (або) абсталявання ад пачатку эксплуатацыі або аднаўлення эксплуатацыі пасля рамонту да пераходу ў гранічны стан; 
«самаходная машына» – трактар, самаходная дарожна-будаўнічая машына, камунальная, сельскагаспадарчая машына (за выключэннем сельскагаспадарчых машынна-трактарных агрэгатаў), пазадарожны аўтамотатранспартны сродак, пазадарожны велікагрузны транспартны сродак або іншы наземны бязрэйкавы механічны транспартны сродак, якія маюць рухавік унутранага згарання аб’ёмам большым за 50 кубічных сантыметраў або электрарухавік максімальнай магутнасцю большай за 4 кВт;»; 
м) абзац дваццаць другі выкласці ў наступнай рэдакцыі:
«сельскагаспадарчы машынна-трактарны агрэгат» – комплекс, які ўяўляе сабой спалучэнне мабільнага энергетычнага сродку з прычапной, паўпрычапной, манціруемай сельскагаспадарчай машынай (машынамі) і прызначаны для выканання тэхналагічных сельскагаспадарчых аперацый;»; 
н) пасля абзаца дваццаць трэцяга дапоўніць абзацамі наступнага зместу:
«зменнае рабочае абсталяванне» – абсталяванне, якое ўстанаўліваецца на самаходную машыну для выканання асноўных і (або) дадатковых функцый гэтай машыны; 
«тэрмін службы» – каляндарная працягласць эксплуатацыі ад пачатку эксплуатацыі машыны і (або) абсталявання або аднаўлення эксплуатацыі пасля рамонту да пераходу ў гранічны стан; 
«тэхнічнае апісанне» – дакумент, які ўтрымлівае тэхнічныя і канструкцыйныя характарыстыкі, а таксама іншыя звесткі, што дазваляюць ідэнтыфікаваць самаходную машыну або прычэп спецыяльнага прызначэння, з улікам патрабаванняў згодна з дадаткам № 4 і які прадастаўляецца вытворцам (упаўнаважанай вытворцам асобай), прадаўцом з мэтай пацвярджэння адпаведнасці; 
«трактар прамысловы» – гусенічны або колавы трактар, не прызначаны для выканання тэхналагічных работ у раслінаводстве і (або) жывёлагадоўлі, а таксама для выканання тэхналагічных работ па лесааднаўленні і доглядзе лесу, прызначаны для агрэгатавання са зменным рабочым абсталяваннем, за выключэннем сельскагаспадарчых работ;»; 
о) дапоўніць абзацам наступнага зместу:
«універсальны энергетычны сродак» – самаходная машына (шасі), абсталяваная сістэмамі агрэгатавання і сродкамі адбору магутнасці (механічнымі, гідраўлічнымі, электрычнымі і інш.) для забеспячэння шырокага спектра работ з выкарыстаннем навясных, паўнавясных, манціруемых, прычапных і паўпрычапных машын і абсталявання, пры гэтым большая частка магутнасці рухавіка павінна быць рэалізавана на прывад рабочых органаў, а не на цягавае намаганне, і не прызначаная для буксіравання, штурхання і транспартавання.». 
5. У артыкуле 3 словы «рэгламентам Мытнага саюза, ЕўрАзЭС,» замяніць словамі «рэгламентам Саюза (Мытнага саюза),».
6. У артыкуле 4:
а) у пункце 3 шосты абзац выкласці ў наступнай рэдакцыі:
«устанаўленнем распрацоўшчыкам тэрміну службы і (або) рэсурсу (для машын і (або) абсталявання, прызначаных для прымянення на небяспечных вытворчых аб’ектах і (або) патэнцыйна небяспечных аб’ектах, вызначаных заканадаўствам у сферы прамысловай бяспекі дзяржаў – членаў Саюза, – прызначанага тэрміну службы, прызначанага рэсурсу), перыядычнасці тэхнічнага абслугоўвання і (або) рамонту;»; 
б) у абзацы другім пункта 7 словы «і арганізацыі, якая эксплуатуе машыны і (або) абсталяванне» выключыць;
в) пункт 8 выкласці ў наступнай рэдакцыі:
«8. Пры распрацоўцы машыны і (або) абсталявання павінны распрацоўвацца эксплуатацыйныя дакументы, якія ўтрымліваюць:
1) звесткі аб канструкцыі, прынцыпе дзеяння, характарыстыках (уласцівасцях) машын і (або) абсталявання;
2) указанні па мантажы або зборцы, наладцы або рэгуліроўцы машыны і (або) абсталявання (калі прымяняльна);
3) указанні па тэхнічным абслугоўванні і бягучым рамонце машыны і (або) абсталявання;
4) указанні па выкарыстанні машыны і (або) абсталявання па прызначэнні і меры па забеспячэнні бяспекі, якія неабходна выконваць пры ўводзе ў эксплуатацыю і эксплуатацыі машыны і (або) абсталявання;
5) тэрмін службы і (або) рэсурс машыны і (або) абсталявання (для машын і (або) абсталявання, прызначаных для прымянення на небяспечных вытворчых аб’ектах і (або) патэнцыйна небяспечных аб’ектах, вызначаных заканадаўствам у сферы прамысловай бяспекі дзяржаў – членаў Саюза, – прызначаны тэрмін службы, прызначаны рэсурс);
6) пералік крытычных адмоў (для машын і абсталявання бытавога прымянення (калі прымяняльна));
7) пералік магчымых памылковых дзеянняў персаналу, якія могуць прывесці да інцыдэнту або аварыі (калі прымяняльна);
8) дзеянні персаналу ў выпадку інцыдэнту, крытычнай адмовы або аварыі;
9) крытэрыі гранічных станаў (калі прымяняльна);
10) указанні па вывадзе з эксплуатацыі і ўтылізацыі (для машын і абсталявання бытавога прымянення (калі прымяняльна));
11) звесткі аб кваліфікацыі абслуговага персаналу.».
7. У артыкуле 5:
а) пункт 1 выкласці ў наступнай рэдакцыі:
«1. Пры вырабе машыны і (або) абсталявання павінна быць забяспечана іх адпаведнасць патрабаванням праектнай (канструктарскай) дакументацыі, якія ўплываюць на бяспеку.»;
б) пункты 2 і 3 прызнаць страціўшымі сілу;
в) пункт 8 выкласці ў наступнай рэдакцыі:
«8. Машына і (або) абсталяванне павінны мець добра распазнавальны, дакладны і несціральны ідэнтыфікацыйны надпіс, які ўтрымлівае:
1) найменне вытворцы і яго таварны знак (пры наяўнасці);
2) найменне і (або) абазначэнне машыны і (або) абсталявання, уключаючы тып, мадэль, камерцыйнае найменне (пры наяўнасці), мадыфікацыю (пры наяўнасці);
3) параметры і характарыстыкі для бяспечнага падключэння, мантажу або эксплуатацыі (калі прымяняльна);
4) ідэнтыфікацыйны нумар машыны і (або) абсталявання, прысвоены ў парадку, устаноўленым вытворцам (пры наяўнасці), а для самаходных машын і прычэпаў спецыяльнага прызначэння – унікальны ідэнтыфікацыйны нумар самаходнай машыны (прычэпа спецыяльнага прызначэння), прысвоены ў адпаведнасці з патрабаваннямі, устаноўленымі дадаткам № 2 да гэтага тэхнічнага рэгламенту;
5) месяц і год вырабу.»;
г) сказ другі пункта 10 дапоўніць словамі «, а таксама звесткі аб дэкларацыі аб адпаведнасці або сертыфікаце адпаведнасці (для прадукцыі, якая выпускаецца серыйна)»;
д) пункт 11 выкласці ў наступнай рэдакцыі:
«11. Эксплуатацыйныя дакументы выконваюцца на рускай мове і пры наяўнасці патрабаванняў у заканадаўстве дзяржаў – членаў Саюза на дзяржаўнай (дзяржаўных) мове (мовах) дзяржавы – члена Саюза, на тэрыторыі якой рэалізуецца прадукцыя.
Эксплуатацыйныя дакументы, якія пастаўляюцца з машынай і (або) абсталяваннем, выконваюцца на папяровых або на электронных носьбітах па выбары вытворцы з улікам умоў эксплуатацыі машыны і (або) абсталявання і магчымасці спажыўца звярнуцца да эксплуатацыйных дакументаў на электронных носьбітах.
Эксплуатацыйныя дакументы, якія пастаўляюцца з машынай і (або) абсталяваннем бытавога прызначэння, а таксама з самаходнымі машынамі і прычэпамі спецыяльнага прызначэння, павінны выконвацца толькі на папяровых носьбітах.
Пашпарты, якія пастаўляюцца з машынамі і (або) абсталяваннем, прызначанымі для прымянення на небяспечных вытворчых аб’ектах і (або) патэнцыйна небяспечных аб’ектах, вызначаных заканадаўствам у сферы прамысловай бяспекі дзяржаў – членаў Саюза, павінны выконвацца толькі на папяровых носьбітах.»;
е) пункт 12 прызнаць страціўшым сілу;
ж) пункт 15 выкласці ў наступнай рэдакцыі:
«15. Змяненні канструкцыі машыны і (або) абсталявання, якія ўзнікаюць пры іх эксплуатацыі, павінны ажыццяўляцца з улікам патрабаванняў бяспекі, прадугледжаных эксплуатацыйнымі дакументамі, або з улікам патрабаванняў, устаноўленых дадаткам № 2 да гэтага тэхнічнага рэгламенту.»;
з) пункты 16 і 17 прызнаць страціўшымі сілу;
і) у пункце 19 словы «пасля дасягнення прызначанага рэсурсу або прызначанага тэрміну службы» выключыць.
8. Артыкул 6 выкласці ў наступнай рэдакцыі:
«Артыкул 6. Забеспячэнне адпаведнасці патрабаванням бяспекі
1. Адпаведнасць машын і (або) абсталявання патрабаванням гэтага тэхнічнага рэгламенту забяспечваецца выкананнем яго патрабаванняў непасрэдна або выкананнем патрабаванняў стандартаў, уключаных у пералік міжнародных і рэгіянальных (міждзяржаўных) стандартаў, а ў выпадку іх адсутнасці – нацыянальных (дзяржаўных) стандартаў, у выніку прымянення якіх на добраахвотнай аснове забяспечваецца выкананне патрабаванняў гэтага тэхнічнага рэгламенту (далей – пералік стандартаў, якія прымяняюцца на добраахвотнай аснове).
2. Метады даследаванняў (выпрабаванняў) і вымярэнняў машын і (або) абсталявання ўстанаўліваюцца ў стандартах, уключаных у пералік міжнародных і рэгіянальных (міждзяржаўных) стандартаў, а ў выпадку іх адсутнасці – нацыянальных (дзяржаўных) стандартаў, а таксама методык даследаванняў (выпрабаванняў) і вымярэнняў, якія ўтрымліваюць правілы і метады даследаванняў (выпрабаванняў) і вымярэнняў, у тым ліку правілы адбору ўзораў, неабходныя для прымянення і выканання патрабаванняў гэтага тэхнічнага рэгламенту і ажыццяўлення ацэнкі адпаведнасці аб’ектаў тэхнічнага рэгулявання (далей – пералік стандартаў, якія ўтрымліваюць правілы і метады).
Выкананне на добраахвотнай аснове патрабаванняў стандартаў, уключаных у пералік стандартаў, якія прымяняюцца на добраахвотнай аснове, сведчыць аб адпаведнасці машын і (або) абсталявання патрабаванням бяспекі гэтага тэхнічнага рэгламенту.».
9. У артыкуле 8:
а) пункт 5 дапоўніць абзацам наступнага зместу:
«Па рашэнні заяўніка, які з’яўляецца вытворцам, зарэгістраваным на тэрыторыі дзяржавы – члена Саюза, у дачыненні да ўключаных у пералік, указаны ў пункце 3 гэтага артыкула, самаходнай машыны або прычэпа спецыяльнага прызначэння, ацэнка адпаведнасці якіх патрабаванням гэтага тэхнічнага рэгламенту праводзіцца ўпершыню, пацвярджэнне адпаведнасці аднаразова можа быць ажыццёўлена ў форме дэкларавання адпаведнасці з афармленнем дэкларацыі аб адпаведнасці па схеме 2д на партыю такіх самаходных машын або прычэпаў спецыяльнага прызначэння ў колькасці не большай за 100 адзінак. У дадатку да такой дэкларацыі аб адпаведнасці ўказваюцца звесткі, прыведзеныя ў дадатку № 4 да гэтага тэхнічнага рэгламенту.»; 
б) пункт 10 пасля абзаца адзінаццатага дапоўніць абзацам наступнага зместу:
«тэхнічнае апісанне (для самаходных машын і прычэпаў спецыяльнага прызначэння);».
10. Абзац адзінаццаты артыкула 9 выкласці ў наступнай рэдакцыі:
«прызначаныя для прымянення на небяспечных вытворчых аб’ектах і (або) патэнцыйна небяспечных аб’ектах, вызначаных заканадаўствам у сферы прамысловай бяспекі дзяржаў – членаў Саюза;». 
11. У артыкуле 11:
а) у пункце 1:
абзац шосты дапоўніць словамі «(у дачыненні да самаходных машын і прычэпаў спецыяльнага прызначэння – з дадаткам да сертыфіката адпаведнасці, у якім указваюцца звесткі, прыведзеныя ў дадатку № 4 да гэтага тэхнічнага рэгламенту)»;
абзац сёмы выкласці ў наступнай рэдакцыі:
«орган па сертыфікацыі праводзіць інспекцыйны кантроль сертыфікаваных машын і (або) абсталявання пры дапамозе выпрабаванняў узораў у акрэдытаванай даследчай лабараторыі і (або) аналізу стану вытворчасці. Інспекцыйны кантроль сертыфікаваных самаходных машын або прычэпаў спецыяльнага прызначэння праводзіцца адзін раз на два гады.»; 
абзац дванаццаты дапоўніць словамі «(у дачыненні да самаходных машын і прычэпаў спецыяльнага прызначэння – з дадаткам да сертыфіката адпаведнасці, у якім указваюцца звесткі, прыведзеныя ў дадатку № 4 да гэтага тэхнічнага рэгламенту)»;
у абзацы трынаццатым пасля слова «машын» дапоўніць словамі «(за выключэннем самаходных машын і прычэпаў спецыяльнага прызначэння)»;
б) дапоўніць пунктамі 10–12 наступнага зместу:
[bookmark: _Hlk231652267]«10. Пры ўзнікненні неабходнасці ўнясення вытворцам змяненняў у канструкцыю машыны і (або) абсталявання, на якую выдадзены сертыфікат адпаведнасці, або ў тэхналогію іх вытворчасці (вырабу) або пры змяненні інфармацыі, указанай у тэхнічным апісанні самаходнай машыны або прычэпа спецыяльнага прызначэння, што ўплывае на паказчыкі бяспекі, якія пацвярджаюцца пры сертыфікацыі, вытворца (упаўнаважаная вытворцам асоба) перад іх выпускам у абарачэнне на мытнай тэрыторыі Саюза ў пісьмовай форме або ў электронным выглядзе паведамляе аб гэтым органу па сертыфікацыі, які выдаў сертыфікат адпаведнасці, з прыкладаннем дакументаў, што пацвярджаюць склад і характарыстыкі ўнесеных змяненняў (тэхнічнае апісанне, канструктарская дакументацыя, чарцяжы, спецыфікацыя і інш.).
На працягу 10 працоўных дзён з даты атрымання паведамлення ад вытворцы (упаўнаважанай вытворцам асобы) на аснове аналізу прадстаўленых дакументаў орган па сертыфікацыі прымае рашэнне аб неабходнасці правядзення дадатковых выпрабаванняў з вызначэннем іх аб’ёму і (або) аналізу стану вытворчасці (калі аналіз стану вытворчасці прадугледжаны схемай сертыфікацыі такой прадукцыі) або аб адсутнасці такой неабходнасці і паведамляе вытворцу (упаўнаважанай вытворцам асобе) аб прынятым рашэнні.
Выпуск у абарачэнне на мытнай тэрыторыі Саюза машын і (або) абсталявання пры ўнясенні ў іх канструкцыю (склад) або тэхналогію вытворчасці (вырабу) змяненняў дапускаецца толькі пасля атрымання вытворцам (упаўнаважанай вытворцам асобай) паведамлення ад органа па сертыфікацыі аб адсутнасці неабходнасці правядзення дадатковых выпрабаванняў і (або) аналізу стану вытворчасці.
У выпадку, калі органам па сертыфікацыі прымаецца рашэнне аб неабходнасці правядзення дадатковых выпрабаванняў і (або) аналізу стану вытворчасці, такое рашэнне ў тэрмін, указаны ў абзацы другім гэтага пункта, накіроўваецца органам па сертыфікацыі вытворцу (упаўнаважанай вытворцам асобе) непасрэдна або заказным паштовым адпраўленнем з вопісам укладання і паведамленнем аб уручэнні.
На працягу 5 працоўных дзён з даты сканчэння правядзення дадатковых выпрабаванняў і (або) аналізу стану вытворчасці машын і (або) абсталявання органам па сертыфікацыі прымаецца рашэнне аб адпаведнасці (неадпаведнасці) такой прадукцыі патрабаванням гэтага тэхнічнага рэгламенту.
На падставе рашэння аб адпаведнасці машын і (або) абсталявання патрабаванням гэтага тэхнічнага рэгламенту органам па сертыфікацыі накіроўваецца вытворцу (упаўнаважанай вытворцам асобе) паведамленне аб магчымасці ўнясення змяненняў і (або) дапаўненняў у сертыфікат адпаведнасці шляхам афармлення на новым бланку з прысваеннем яму новага рэгістрацыйнага нумара, пры гэтым дата сканчэння дзеяння сертыфіката адпаведнасці, які афармляецца, устанаўліваецца па даце сканчэння дзеяння сертыфіката адпаведнасці, які замяняецца. Указанае паведамленне накіроўваецца на працягу 5 працоўных дзён з даты прыняцця рашэння аб адпаведнасці (неадпаведнасці) гэтай прадукцыі патрабаванням гэтага тэхнічнага рэгламенту.
У графе «Дадатковая інфармацыя» зноў аформленага сертыфіката адпаведнасці выконваецца запіс «Выдадзены ўзамен» і ўказваюцца рэгістрацыйны нумар і дата выдачы папярэдняга сертыфіката адпаведнасці. Адначасова з выдачай новага сертыфіката адпаведнасці органам па сертыфікацыі прымаецца рашэнне аб спыненні дзеяння папярэдняга сертыфіката адпаведнасці.
Пры адмоўных выніках дадатковых выпрабаванняў органам па сертыфікацыі выдаецца вытворцу (упаўнаважанай вытворцам асобе) рашэнне аб адмове ва ўнясенні змяненняў і (або) дапаўненняў у сертыфікат адпаведнасці з указаннем матываваных прычын такой адмовы.
Дакументы, выдадзеныя органам па сертыфікацыі па выніках правядзення дадатковых працэдур пацвярджэння адпаведнасці машын і (або) абсталявання, уключаюцца ў камплект доказных матэрыялаў. 
11. Пры неабходнасці ўнясення змяненняў, якія не ўплываюць на паказчыкі бяспекі, што пацвярджаюцца пры сертыфікацыі, у звесткі аб самаходнай машыне або прычэпе спецыяльнага прызначэння, якія прыводзяцца ў дадатку да сертыфіката адпаведнасці ў адпаведнасці з дадаткам № 4 да гэтага тэхнічнага рэгламенту, выпрабаванні і (або) аналіз стану вытворчасці не праводзяцца. Змяненні ў сертыфікат адпаведнасці ўносяцца на падставе звестак аб самаходнай машыне або прычэпе спецыяльнага прызначэння, якія прадастаўляе вытворца (упаўнаважаная вытворцам асоба) у орган па сертыфікацыі. Дзеянні вытворцы (упаўнаважанай вытворцам асобы) і органа па сертыфікацыі, а таксама тэрміны ўнясення змяненняў ва ўказаныя звесткі аб самаходнай машыне або прычэпе спецыяльнага прызначэння вызначаюцца аналагічна дзеянням і тэрмінам, устаноўленым пунктам 10 гэтага артыкула.
12. Машыны і (або) абсталяванне, вырабленыя ў перыяд дзеяння сертыфіката адпаведнасці, статус якога спынены ў сувязі з выдачай у адпаведнасці з пунктамі 10 і 11 гэтага артыкула новага сертыфіката адпаведнасці замест дзеючага, могуць быць выпушчаны і знаходзіцца ў абарачэнні да сканчэння тэрміну службы машын і (або) абсталявання на падставе выдадзенага новага сертыфіката адпаведнасці, у якім указаны рэгістрацыйны нумар і дата выдачы папярэдняга сертыфіката адпаведнасці.».
12. У пункце 5 артыкула 12 словы «Мытнага саюза, ЕўрАзЭС» замяніць словамі «Саюза (Мытнага саюза)».
13. У дадатку № 1 да ўказанага тэхнічнага рэгламенту:
а) па тэксце:
словы «(праектаванні)», «(праектавацца)», «(спраектаваны)», «(праектаваць)» выключыць;
словы «інструкцыя па эксплуатацыі» ў адпаведным склоне замяніць словамі «эксплуатацыйныя дакументы» ў адпаведным склоне;
б) пункт 2 дапоўніць абзацам наступнага зместу:
«Забараняецца выраб машын і (або) абсталявання з элементаў канструкцый, кампанентаў, вузлоў і агрэгатаў, якія былі ў эксплуатацыі, за выключэннем тых, якія вырабляюцца для ўласных патрэб. Дапускаецца для вырабу машын і (або) абсталявання выкарыстанне станін буйнагабарытнага стацыянарнага абсталявання, дэталей і вузлоў турбіннага абсталявання, якія былі ў эксплуатацыі.»; 
в) у пункце 7 словы «кіраўніцтвам па эксплуатацыі» замяніць словамі «эксплуатацыйнымі дакументамі»;
г) у пункце 53 словы «і параметры нявызначанасці» замяніць словамі «, а таксама параметры нявызначанасці (калі прымяняльна)»;
д) пункт 55 выкласці ў наступнай рэдакцыі:
«55. Для ручных машын і машын з ручным кіраваннем, а таксама машын, абсталяваных працоўным месцам для персаналу, у эксплуатацыйных дакументах павінны ўказвацца поўнае сярэднеквадратычнае значэнне карэктаванага вібрапаскарэння, якое дзейнічае на персанал, і (калі прымяняльна) параметры нявызначанасці ацэнкі гэтага значэння. Для ручных машын, машын з ручным кіраваннем і машын, абсталяваных працоўным месцам для персаналу, якія не з’яўляюцца вібраактыўнымі, дапускаецца не прыводзіць лікавыя значэнні вібрацыйнай характарыстыкі, адлюстраваўшы гэта ў эксплуатацыйных дакументах.»;
е) у пункце 70: 
словы «дзяржаўнай(ых) мове(ах) дзяржавы – члена Мытнага саюза» замяніць словамі «дзяржаўнай мове (дзяржаўных мовах) дзяржавы – члена Еўразійскага эканамічнага саюза»;
словы «заканадаўстве(ах) дзяржавы(ў) – члена(аў) Мытнага саюза» замяніць словамі «заканадаўстве дзяржаў – членаў Еўразійскага эканамічнага саюза».
14. У дадатку № 2 да ўказанага тэхнічнага рэгламенту:
а) у раздзеле «Сельскагаспадарчыя і іншыя самаходныя і мабільныя машыны»:
найменне выкласці ў наступнай рэдакцыі:
«Самаходныя і мабільныя машыны»;
у пункце 7:
сказ другі абзаца першага пасля слова «энергазабеспячэння,» дапоўніць словам «самаходныя»;
абзац другі замяніць абзацамі наступнага зместу:
«Самаходныя машыны і прычэпы спецыяльнага прызначэння павінны быць абсталяваны стаяначным тормазам, які забяспечвае поўную нерухомасць машыны. 
Калі гэта патрабуецца для забеспячэння бяспекі, прычэпы спецыяльнага прызначэння павінны быць абсталяваны рабочай тармазной сістэмай. Дапускаецца не абсталёўваць рабочай тармазной сістэмай прычэпы спецыяльнага прызначэння з максімальнай тэхнічна дапушчальнай масай не большай за 2,5 тоны пры ўмове, што максімальная тэхнічна дапушчальная маса прычэпа спецыяльнага прызначэння складае не больш за 50 працэнтаў масы самаходнай машыны ў аснашчаным стане, для працы з якой ён прызначаны.»;
пункт 25 выкласці ў наступнай рэдакцыі:
«25. Патрабаванні бяспекі, якія ўстанаўліваюцца да навясных, паўнавясных, прычапных, паўпрычапных і манціруемых сельскагаспадарчых машын, ацэньваюцца пры выпрабаванні ў складзе сельскагаспадарчага машынна-трактарнага агрэгата.
Патрабаванні бяспекі, якія ўстанаўліваюцца да зменнага рабочага абсталявання, ацэньваюцца пры выпрабаванні ў складзе самаходнай машыны.»;
пункт 28 выкласці ў наступнай рэдакцыі:
«28. Самаходныя машыны і прычэпы спецыяльнага прызначэння павінны абсталёўвацца знешнімі святлосігнальнымі прыборамі і апазнавальнымі знакамі з улікам умоў іх эксплуатацыі.
Зменнае рабочае абсталяванне, прычапныя, паўпрычапныя, манціруемыя машыны, якія закрываюць у транспартным і (або) рабочым становішчы святлосігнальныя прыборы самаходнай машыны, прычэпа спецыяльнага прызначэння або мабільнага энергетычнага сродку, павінны абсталёўвацца ўласнымі святлосігнальнымі прыборамі і апазнавальнымі знакамі.»;
дапоўніць пунктамі 30 і 31 наступнага зместу:
«30. На кожную машыну вытворцам павінен быць нанесены ўнікальны ідэнтыфікацыйны нумар, які адпавядае дадатковым патрабаванням да ідэнтыфікацыі самаходных машын і прычэпаў спецыяльнага прызначэння, указаным у гэтым дадатку. Патрабаванні да зместу, размяшчэння і парадку нанясення ідэнтыфікацыйных нумароў у дачыненні да самаходных машын і прычэпаў спецыяльнага прызначэння, вырабленых і (або) выпушчаных у абарачэнне на мытнай тэрыторыі Еўразійскага эканамічнага саюза да ўступлення ў сілу ўказаных патрабаванняў да ідэнтыфікацыі, могуць устанаўлівацца заканадаўствам дзяржаў-членаў.
31. Эксплуатацыйныя дакументы самаходных машын і прычэпаў спецыяльнага прызначэння павінны ўтрымліваць звесткі аб магчымасці іх выкарыстання на дарогах агульнага карыстання без абмежаванняў ці пералік абмежаванняў, якія ўплываюць на магчымасць іх выкарыстання на дарогах агульнага карыстання.»;
б) у абзацы сёмым пункта 13 раздзела «Грузападымальныя машыны» слова «Мытнага» замяніць словамі «Еўразійскага эканамічнага»;
в) у раздзеле «Патрабаванні ў дачыненні да асобных змяненняў, унесеных у канструкцыю машыны»:
у абзацы першым слова «Устаноўка» замяніць словамі «1. Устаноўка»;
дапоўніць пунктам 2 наступнага зместу:
«2. Пры ўнясенні змяненняў у канструкцыю самаходнай машыны або прычэпа спецыяльнага прызначэння, у тым ліку тых, у выніку якіх змяняецца прызначэнне прымянення такой машыны, павінны быць выкананы наступныя патрабаванні:
максімальная маса і яе размеркаванне па восях, а таксама змяненне каардынат цэнтра мас не павінны перавышаць граніц, устаноўленых вытворцам або распрацоўшчыкам (праекціроўшчыкам) машыны;
наяўнасць:
рашэння вытворцы, або распрацоўшчыка (праекціроўшчыка) машыны, або ўпаўнаважанай вытворцам асобы аб узгадненні магчымасці ўнясення такіх змяненняў у канструкцыю машыны, якая знаходзіцца ў эксплуатацыі (пры наяўнасці);
сертыфіката адпаведнасці або дэкларацыі аб адпаведнасці на машыну, у канструкцыю якой уносяцца змяненні;
сертыфіката адпаведнасці або дэкларацыі аб адпаведнасці на абсталяванне, якое ўстанаўліваецца.
Унясенне змяненняў у канструкцыю машын, якія знаходзяцца ў эксплуатацыі, ажыццяўляецца ў парадку, устаноўленым нарматыўнымі прававымі актамі дзяржавы – члена Еўразійскага эканамічнага саюза.
Праверка выканання патрабаванняў да машын, якія знаходзяцца ў эксплуатацыі, у выпадку ўнясення змяненняў у іх канструкцыю ажыццяўляецца ў адпаведнасці з патрабаваннямі заканадаўства дзяржаў – членаў Еўразійскага эканамічнага саюза. Праверка бяспекі канструкцыі праводзіцца метадамі тэхнічнай экспертызы і (пры неабходнасці) выпрабаванняў (вымярэнняў).
Праверка выканання патрабаванняў да машын не праводзіцца ў выпадку ўнясення змяненняў у канструкцыю, прадугледжаных эксплуатацыйнымі дакументамі.»;
г) дапоўніць раздзелам «Патрабаванні да ідэнтыфікацыі самаходных машын і прычэпаў спецыяльнага прызначэння» наступнага зместу:
«Патрабаванні да ідэнтыфікацыі самаходных машын і прычэпаў спецыяльнага прызначэння
1. У якасці ідэнтыфікацыйнага нумара можа выкарыстоўвацца ідэнтыфікацыйны нумар машыны (PIN) або ідэнтыфікацыйны нумар транспартнага сродку (VIN).
У выпадку невыкарыстання вытворцам ідэнтыфікацыйных нумароў PIN або VIN ідэнтыфікацыйны нумар, які наносіцца на машыну, павінен адпавядаць пункту 2 гэтых патрабаванняў.
Ідэнтыфікацыйны нумар машыны павінен з’яўляцца ўнікальным на працягу не менш чым 30 гадоў.
2. Ідэнтыфікацыйны нумар павінен утрымліваць 17 знакаў, у лік якіх могуць уваходзіць арабскія лічбы ад 0 да 9 і літары лацінскага алфавіта, за выключэннем літар I, O і Q.
Ідэнтыфікацыйны нумар павінен уключаць не менш за 1 лацінскую літару, якая выкарыстоўваецца для кадзіравання асноўных прыкмет машыны. Выбар знакаў для кадзіравання і іх паслядоўнасць вызначаюцца вытворцам. Пры выкарыстанні вытворцам літар кірылічнага алфавіта з мэтай кадзіравання асноўных прыкмет машыны ў праектнай (канструктарскай), эксплуатацыйнай або тэхналагічнай дакументацыі ў ідэнтыфікацыйным нумары прымяняецца транслітарацыя з выкарыстаннем літар лацінскага алфавіта згодна з табліцай 1.
Табліца 1
	Літара кірыліцы
	Транслітарацыя

	А
	A

	Б
	B

	В
	V

	Г
	G

	Д
	D

	Е
	E

	Ё
	Yo

	Ж
	Zh

	З
	Z

	І
	прапусціць

	Й
	J

	К
	K

	Л
	L

	М
	M

	Н
	N

	О
	прапусціць

	П
	P

	Р
	R

	С
	S

	Т
	T

	У
	U

	Ф
	F

	Х
	X

	Ц
	C, Cz*

	Ч
	Ch

	Ш
	Sh

	Щ
	Shh

	Ъ
	прапусціць

	Ы
	Y

	Ь
	прапусціць

	Э
	E

	Ю
	Yu

	Я
	Ya



________________
* Літара «Ц» перадаецца лацінскай літарай «C» ці спалучэннем літар «CZ». Рэкамендуецца выкарыстоўваць літару «C» перад літарамі «E», «Y», «J», у астатніх выпадках – спалучэнне літар «CZ».

Ідэнтыфікацыйны нумар павінен уключаць сімвалы, якія абазначаюць код года выпуску (мадэльнага года) машыны ў адпаведнасці з абазначэннямі, прыведзенымі ў табліцы 2.
Табліца 2
	Год выпуску (мадэльны год)
	Код года выпуску (мадэльны год)
	Год выпуску (мадэльны год)
	Код года выпуску (мадэльны год)
	Год выпуску (мадэльны год)
	Код года выпуску (мадэльны год)
	Год выпуску (мадэльны год)
	Код года выпуску (мадэльны год))

	2001
	1
	2011
	B
	2021
	M
	2031
	1

	2002
	2
	2012
	C
	2022
	N
	2032
	2

	2003
	3
	2013
	D
	2023
	P
	2033
	3

	2004
	4
	2014
	E
	2024
	R
	2034
	4

	2005
	5
	2015
	F
	2025
	S
	2035
	5

	2006
	6
	2016
	G
	2026
	T
	2036
	6

	2007
	7
	2017
	H
	2027
	V
	2037
	7

	2008
	8
	2018
	J
	2028
	W
	2038
	8

	2009
	9
	2019
	K
	2029
	X
	2039
	9

	2010
	A
	2020
	L
	2030
	Y
	2040
	A



Улік і кантроль прысваення міжнародных кодаў вытворцаў (WMC) або міжнародных ідэнтыфікацыйных кодаў вытворцаў (WMI) ажыццяўляюцца кампетэнтным органам, вызначаным заканадаўствам дзяржавы – члена Еўразійскага эканамічнага саюза.
Прысваенне міжнародных кодаў вытворцаў WMC або WMI ажыццяўляецца кампетэнтным органам краіны, на тэрыторыі якой вытворца зарэгістраваны як асоба, якая ажыццяўляе гаспадарчую дзейнасць.
У першых трох пазіцыях ідэнтыфікацыйнага нумара ўказваецца міжнародны код вытворцы WMC або WMI.
Пазіцыі 4–11 ідэнтыфікацыйнага нумара выкарыстоўваюцца для кадзіравання асноўных прыкмет машыны з улікам абзаца другога гэтага пункта. У тым выпадку, калі для кадзіравання асноўных прыкмет машыны патрабуецца меншая колькасць пазіцый, для замяшчэння першых пазіцый павінна быць выкарыстана лічба 0.
У пазіцыі 12 ідэнтыфікацыйнага нумара ўказваецца год выпуску (мадэльны год) машыны.
Пазіцыя 13 і наступныя пазіцыі выкарыстоўваюцца вытворцам для напісання серыйнага нумара канкрэтнай машыны з улікам абзаца першага гэтага пункта. У тым выпадку, калі для напісання серыйнага нумара канкрэтнай машыны патрабуецца меншая колькасць пазіцый, для замяшчэння першых пазіцый павінна быць выкарыстана лічба 0.
3. Вытворца, які з’яўляецца юрыдычнай асобай дзяржавы – члена Еўразійскага эканамічнага саюза і выкарыстоўвае для вытворчасці машын базавыя машыны іншага вытворцы, фарміруе і наносіць на вырабленыя ім машыны новыя ідэнтыфікацыйныя нумары, адрозныя ад ідэнтыфікацыйных нумароў базавых машын. Ідэнтыфікацыйны нумар, раней прысвоены базавай машыне, павінен быць захаваны на машыне. Пры гэтым ідэнтыфікацыйным нумарам машыны лічыцца нумар, нанесены апошнім вытворцам, які выкарыстоўвае для вытворчасці машын базавыя машыны іншага вытворцы.
4. Ідэнтыфікацыйны нумар наносіцца не менш чым у адным месцы на раму або няздымную частку машыны, якую не мяркуецца замяняць, на бачным месцы, даступным для агляду звонку машыны.
Ідэнтыфікацыйны нумар павінен быць нанесены выразна, без прабелаў паміж знакамі, спосабам, які забяспечвае яго даўгавечнасць і выключае лёгкае змяненне яго знакаў.
Дапускаецца наносіць ідэнтыфікацыйны нумар у адзін або два радкі. У пачатку і ў канцы радкоў павінен быць пастаўлены раздзяляльнік, які ўстанаўліваецца вытворцам (напрыклад, знак «*»).
Ідэнтыфікацыйны нумар па магчымасці павінен наносіцца ў лёгкадаступным для счытвання месцы.
Адной машыне можа быць прысвоены толькі адзін ідэнтыфікацыйны нумар, за выключэннем выпадку, указанага ў пункце 3 гэтага раздзела.
5. Ідэнтыфікацыйны нумар, які ўказваецца ў дакументах на машыну, павінен быць размешчаны ў адным радку без прабелаў і раздзяляльнікаў.».
15. Дадатак № 3 да ўказанага тэхнічнага рэгламенту выкласці ў наступнай рэдакцыі:
«Дадатак № 3
да тэхнічнага рэгламенту
Мытнага саюза «Аб бяспецы машын і абсталявання»
(ТР МС 010/2011) 
(у рэдакцыі Рашэння Савета
Еўразійскай эканамічнай камісіі
ад 13 сакавіка 2026 г. № 36)

ПЕРАЛІК
аб’ектаў тэхнічнага рэгулявання, якія падлягаюць пацвярджэнню адпаведнасці патрабаванням тэхнічнага рэгламенту Мытнага саюза «Аб бяспецы машын і абсталявання» (ТР МС 010/2011) 
у форме сертыфікацыі 
1. Станкі дрэваапрацоўчыя бытавыя.
2. Сродкі транспартныя пазадарожныя (у тым ліку квадрацыклы, снегабалотаходы, снегаходы), акрамя велікагрузных, і прычэпы да іх.
3. Пад’ёмнікі і перакульнікі для транспартных сродкаў і прычэпаў.
4. Машыны і абсталяванне сельскагаспадарчыя, зменнае рабочае абсталяванне для сельскагаспадарчых машын, якое мае ў сваёй канструкцыі хаця б адзін з відаў прывадаў (механічны, пнеўматычны, гідраўлічны, электрычны, магнітны, электрамагнітны), пры ўмове, што вытворца зменнага рабочага абсталявання не з’яўляецца вытворцам сельскагаспадарчай машыны.
5. Універсальныя энергетычныя сродкі.
6. Прычэпы спецыяльнага прызначэння.
7. Сродкі малой механізацыі садова-агароднага і лесагаспадарчага прымянення механізаваныя, у тым ліку электрычныя, трактары малагабарытныя намінальнай магутнасцю рухавіка да 19 кВт.
8. Машыны і абсталяванне для жывёлагадоўлі, птушкагадоўлі і кормавытворчасці.
9. Інструмент механізаваны (электрычны, гідраўлічны, пнеўматычны).
10. Пілы бензінаматорныя, пілы ланцуговыя электрычныя.
11. Машыны горныя і абсталяванне горна-шахтавае.
12. Машыны і абсталяванне для вентыляцыі і пылападаўлення шахтавыя:
вентылятары шахтавыя;
сродкі пылаўлоўлівання і пылападаўлення;
кампрэсары кіслародныя.
13. Машыны і абсталяванне пад’ёмна-транспартныя (у тым ліку фасадныя будаўнічыя пад’ёмнікі, эскалатары, пасажырскія канвееры, пад’ёмнікі з рабочымі платформамі), краны грузападымальныя, платформы пад’ёмныя для маламабільных груп насельніцтва.
14. Машыны і абсталяванне абагачальныя, грохаты.
15. Пазадарожныя велікагрузныя транспартныя сродкі.
16. Транспарт вытворчы падлогавы бязрэйкавы.
17. Аўтапагрузчыкі, аўташтабялёры, электрапагрузчыкі, электраштабялёры.
18. Машыны і абсталяванне для землярыйных, меліярацыйных работ, распрацоўкі і абслугоўвання кар’ераў.
19. Машыны і абсталяванне дарожныя і будаўнічыя (акрамя інструмента механізаванага).
20. Самаходныя машыны для лесанарыхтоўкі, лесабіржаў, лесасплаву і выканання тэхналагічных работ па доглядзе лесу.
21. Машыны і абсталяванне тэхналагічныя для тарфяной прамысловасці (за выключэннем стацыянарных).
22. Машыны і абсталяванне для камунальнай гаспадаркі (за выключэннем стацыянарных).
23. Машыны снегаўшчыльняльныя.
24. Машыны лёдазалівачныя.
25. Машыны і абсталяванне для наземнага абслугоўвання авіяцыйнай тэхнікі (за выключэннем стацыянарных).
26. Машыны для перавозкі ігракоў у гольф.
27. Трактары прамысловыя.
28. Сродкі індывідуальнай (персанальнай) мабільнасці (электрасамакаты, электраскейтборды, гіраскутары, сегвеі (сігвеі), манаколы).
29. Трохколавыя грузавыя машыны (грузавыя трыцыклы).
30. Перонныя аўтобусы.
31. Машыны прамысловага прызначэння для перавозкі тэхналагічных грузаў на вытворчасцях.
ПЕРАЛІК
аб’ектаў тэхнічнага рэгулявання, якія падлягаюць пацвярджэнню адпаведнасці патрабаванням тэхнічнага рэгламенту Мытнага саюза «Аб бяспецы машын і абсталявання» (ТР МС 010/2011) у форме дэкларавання адпаведнасці
1. Турбіны і ўстаноўкі газатурбінныя.
2. Машыны цягавыдзімальныя.
3. Электраагрэгаты і ўстаноўкі электрагенератарныя з рухавікамі ўнутранага згарання.
4. Прыстасаванні для грузападымальных аперацый, якія пастаўляюцца асобна ад машын.
5. Канвееры (акрамя канвеераў для горназдабыўной прамысловасці).
6. Талі і лябёдкі электрычныя і ручныя.
7. Машыны і абсталяванне для хімічнай, нафтагазаперапрацоўчай прамысловасці, за выключэннем сасудаў, якія ўваходзяць у сферу прымянення тэхнічнага рэгламенту Мытнага саюза «Аб бяспецы абсталявання, якое працуе пад залішнім ціскам» (ТР МС 032/2013).
8. Машыны і абсталяванне для перапрацоўкі і апрацоўкі палімерных матэрыялаў і гумы.
9. Абсталяванне помпавае прамысловае (акрамя помпавага абсталявання для горназдабыўной прамысловасці і помпаў бытавых).
10. Абсталяванне крыягеннае, кампрэсарнае, халадзільнае, аўтагеннае, ачышчальнае для газаў і вадкасцей (акрамя кампрэсарнага абсталявання для горназдабыўной прамысловасці), у тым ліку:
устаноўкі паветрараздзяляльныя і рэдкіх газаў;
апаратура для падрыхтоўкі і ачысткі газаў і вадкасцей (акрамя вады);
апаратура цепла- і масабменная крыягенных сістэм і ўстановак;
кампрэсары (паветраныя і газавыя прывадныя);
устаноўкі халадзільныя прамысловыя;
генератары ацэтыленавыя перасоўныя;
устаноўкі і сістэмы вакуумныя.
11. Машыны і абсталяванне для газаполымнай апрацоўкі металаў і металізацыі вырабаў.
12. Машыны і абсталяванне пылаўлоўныя (акрамя пылаўлоўнага абсталявання для горназдабыўной прамысловасці).
13. Машыны і абсталяванне цэлюлозна-папяровыя.
14. Машыны і абсталяванне папяровыя.
15. Машыны і абсталяванне нафтапрамысловыя, буравыя, геолагаразведачныя (акрамя прычэпаў спецыяльнага прызначэння), за выключэннем сасудаў, якія ўваходзяць у сферу прымянення тэхнічнага рэгламенту Мытнага саюза «Аб бяспецы абсталявання, якое працуе пад залішнім ціскам» (ТР МС 032/2013).
16. Машыны і абсталяванне для нанясення пакрыццяў.
17. Машыны і абсталяванне для падрыхтоўкі і ачысткі вады.
18. Машыны і абсталяванне металаапрацоўчыя.
19. Машыны і абсталяванне кавальска-прэсавыя.
20. Абсталяванне дрэваапрацоўчае (акрамя станкоў дрэваапрацоўчых бытавых).
21. Машыны і абсталяванне тэхналагічныя для ліцейнай вытворчасці.
22. Машыны і абсталяванне для зваркі, пайкі і газатэрмічнага напылення.
23. Машыны і абсталяванне для абслугоўвання і рамонту транспартных сродкаў і прычэпаў (акрамя пад’ёмнікаў і перакульнікаў).
24. Веласіпеды (у тым ліку веласіпеды з электрычным прывадам) з вышынёй сядла ад 635 мм (акрамя веласіпедаў для падлеткаў, якія ўваходзяць у сферу прымянення тэхнічнага рэгламенту Мытнага саюза «Аб бяспецы прадукцыі, прызначанай для дзяцей і падлеткаў» (ТР МС 007/2011)).
25. Зменнае рабочае абсталяванне, якое мае ў сваёй канструкцыі хаця б адзін з відаў прывадаў (механічны, пнеўматычны, гідраўлічны, электрычны, магнітны, электрамагнітны), за выключэннем зменнага рабочага абсталявання для сельскагаспадарчых машын.
26. Машыны і абсталяванне лесапрамысловыя, лесагаспадарчыя і для лесасплаву (акрамя піл бензінаматорных, піл ланцуговых электрычных і самаходных машын), зменнае рабочае абсталяванне, якое мае ў сваёй канструкцыі хаця б адзін з відаў прывадаў (механічны, пнеўматычны, гідраўлічны, электрычны, магнітны, электрамагнітны), пры ўмове, што вытворца зменнага рабочага абсталявання не з’яўляецца вытворцам машын і абсталявання лесапрамысловага, лесагаспадарчага і для лесасплаву.
27.  Машыны і абсталяванне пральныя прамысловыя.
28. Машыны і абсталяванне для хімічнай чысткі і фарбавання адзення і бытавых вырабаў.
29. Вентылятары прамысловыя (акрамя вентылятараў для горназдабыўной прамысловасці).
30. Кандыцыянеры прамысловыя (акрамя тых, што ўваходзяць у сферу прымянення тэхнічнага рэгламенту Мытнага саюза «Аб бяспецы апаратаў, якія працуюць на газападобным паліве» (ТР МС 016/2011).
31. Паветранагравальнікі і паветраахаладжальнікі (акрамя тых, што ўваходзяць у сферу прымянення тэхнічнага рэгламенту Мытнага саюза «Аб бяспецы апаратаў, якія працуюць на газападобным паліве» (ТР МС 016/2011).
32.  Машыны і абсталяванне тэхналагічныя для лёгкай прамысловасці.
33. Машыны і абсталяванне тэхналагічныя для тэкстыльнай прамысловасці.
34. Машыны і абсталяванне тэхналагічныя для выпрацоўкі хімічных валокнаў, шкловалакна і азбеставых ніцей.
35. Машыны і абсталяванне для харчовай, перапрацоўчай прамысловасці, прадпрыемстваў гандлю і грамадскага харчавання.
36. Машыны і абсталяванне паліграфічныя.
37. Машыны і абсталяванне тэхналагічныя для шкляной, фарфоравай, фаянсавай і кабельнай прамысловасці.
38. Катлы ацяпляльныя вадагрэйныя і паравыя, якія працуюць на вадкім і (або) цвёрдым паліве.
39. Гарэлкі газавыя і камбінаваныя (акрамя тых, што ўваходзяць у сферу прымянення тэхнічнага рэгламенту Мытнага саюза «Аб бяспецы апаратаў, якія працуюць на газападобным паліве» (ТР МС 016/2011), вадкапаліўныя.
40. Апараты воданагравальныя і ацяпляльныя, якія працуюць на вадкім і (або) цвёрдым паліве.
41. Арматура трубаправодная прамысловая.
42. Электралізёры.
43. Машыны і абсталяванне для сартавання, расфасоўвання, упакоўкі, разліву і этыкеціравання.
44. Машыны і абсталяванне складскія аўтаматызаваныя.
45. Машыны і абсталяванне тэрмічныя.
46. Машыны і абсталяванне пракатныя.
47. Устаноўкі лазерныя прамысловыя.
48. Машыны і абсталяванне для парфумернай, касметычнай і фармацэўтычнай прамысловасці.
49. Трэнажоры стацыянарныя прывадныя (акрамя тых, што прыводзяцца ў дзеянне выключна за кошт мускульнай энергіі чалавека).
50. Рампы пагрузачныя прывадныя.
51. Гідрастанцыі (гідраўлічныя ўстаноўкі) для гідрапрывада машын і абсталявання.
52. Машыны для апрацоўкі падлогі камерцыйнага прымянення.
53. Дзверы і вароты прамысловых, гандлёвых і гаражных памяшканняў прывадныя, ралеты і навесы знешнія прывадныя.
54. Машыны і абсталяванне для ачысткі і апрацоўкі паверхняў прамысловых вырабаў.
55. Машыны і абсталяванне для вытворчасці керамічных вырабаў.
56. Машыны і абсталяванне для будаўніцтва і тэхнічнага абслугоўвання чыгуначнага пуці (акрамя аб’ектаў тэхнічнага рэгулявання тэхнічнага рэгламенту Мытнага саюза «Аб бяспецы чыгуначнага рухомага саставу» (ТР МС 001/2011) і аб’ектаў тэхнічнага рэгулявання тэхнічнага рэгламенту Мытнага саюза «Аб бяспецы машын і абсталявання» (ТР МС 010/2011), якія падлягаюць пацвярджэнню адпаведнасці патрабаванням гэтага тэхнічнага рэгламенту ў форме сертыфікацыі).
57. Машыны і абсталяванне для апрацоўкі каменю.
58. Робаты і робататэхнічныя ўстройствы.
59. Машыны і абсталяванне палівазаправачныя і палівазаправачных станцый.
60. Стацыянарныя драбілкі, млыны для горнай вытворчасці.
61. Стацыянарныя машыны і абсталяванне для прамысловасці будаўнічых матэрыялаў.
62. Стацыянарныя машыны і абсталяванне тэхналагічныя для тарфяной прамысловасці.
63. Стацыянарныя машыны і абсталяванне для камунальнай гаспадаркі.
64. Стацыянарныя машыны і абсталяванне для наземнага абслугоўвання авіяцыйнай тэхнікі.».
16. Дапоўніць дадаткам № 4 наступнага зместу:
«Дадатак № 4
да тэхнічнага рэгламенту 
Мытнага саюза 
«Аб бяспецы машын і абсталявання»
(ТР МС 010/2011)
ПАТРАБАВАННІ
да тэхнічнага апісання, якое прадстаўляецца вытворцам (упаўнаважанай вытворцам асобай), прадаўцом з мэтай пацвярджэння адпаведнасці самаходных машын і прычэпаў спецыяльнага прызначэння патрабаванням тэхнічнага рэгламенту Мытнага саюза «Аб бяспецы машын і абсталявання»
(ТР МС 010/2011)
1. У тэхнічным апісанні ўказваецца агульнае апісанне машыны ў адпаведнасці з табліцай 1 у тэкставым фармаце. У выпадку апісання больш чым адной мадэлі (мадыфікацыі) машыны абазначэнні мадэлей (мадыфікацый) указваюцца ў загалоўку перад значэннямі (апісаннем) паказчыкаў і характарыстык, адрозных ад іншых мадэлей (мадыфікацый) машыны, якія ўказваюцца ў агульным апісанні машыны.
1.1. З мэтай указання ў тэхнічным апісанні звестак аб відзе машыны, прадугледжаных табліцай 1, выкарыстоўваюцца наступныя найменні:
1.1.1. Машыны сельскагаспадарчыя:
камбінаваныя машыны для ўборкі ўраджаю;
зменныя машыны на базе самаходнага шасі;
машыны для ўнясення ўгнаенняў;
машыны для хімічнай аховы раслін;
пагрузчыкі сельскагаспадарчыя і ўніверсальныя;
машыны для паліву і меліярацыі;
камбайны збожжаўборачныя;
камбайны пачаткаўборачныя;
камбайны льноўборачныя;
камбайны буракаўборачныя.
1.1.2. Машыны для жывёлагадоўлі, птушкагадоўлі і кормавытворчасці:
камбайны кормаўборачныя;
касілкі і касілкі-плюшчылкі;
кормазмяшальнікі і кормараздатчыкі;
машыны гноеўборачныя.
1.1.3. Сродкі транспартныя пазадарожныя (у тым ліку квадрацыклы, снегабалотаходы, снегаходы), акрамя велікагрузных, і прычэпы да іх:
усюдыходы;
снегаходы;
снегабалотаходы (квадрацыклы);
прычэпы да снегабалотаходаў, снегаходаў, квадрацыклаў.
1.1.4. Машыны пад’ёмна-транспартныя, краны грузападымальныя:
краны-трубаўкладчыкі;
краны гусенічныя;
краны на колавым хаду;
пад’ёмнікі з рабочымі платформамі;
кабелеўкладчыкі;
краны пагрузачныя;
экскаватары-перагружальнікі.
1.1.5. Транспарт вытворчы падлогавы бязрэйкавы:
падборшчыкі заказаў;
рычстакеры;
штабялёры;
цягачы (штурхачы);
рычтракі;
пагрузчыкі вілачныя;
пагрузчыкі партальныя;
пагрузчыкі кантэйнерныя;
камплектоўшчыкі заказаў;
цялежкі платформавыя;
транспарціроўшчыкі;
падборшчыкі заказаў.
1.1.6. Машыны і абсталяванне для землярыйных, меліярацыйных работ, распрацоўкі і абслугоўвання кар’ераў:
бульдозеры;
аднакаўшовыя поўнапаваротныя экскаватары;
экскаватары-пагрузчыкі;
экскаватары-планіроўшчыкі;
экскаватары шматкаўшовыя;
скрэперы;
аўтагрэйдары;
экскаватары-бульдозеры;
экскаватары кар’ерныя;
землявозы (самазвалы);
пагрузчыкі франтальныя аднакаўшовыя;
пагрузчыкі франтальныя ўніверсальныя;
пагрузчыкі з бартавым паваротам;
пагрузчыкі з тэлескапічнай стралой;
траншэекапальнікі;
траншэекапальнікі ланцуговыя;
машыны штабелюючыя;
ачышчальнікі каналаў.
1.1.7. Машыны дарожныя і будаўнічыя:
асфальтаўкладчыкі;
бетонаўкладчыкі;
каткі;
машыны для ўшчыльнення;
перагружальнікі асфальту;
рэсайклеры;
фрэзы дарожныя самаходныя;
машыны для стабілізацыі і рэгенерацыі дарожнага палатна;
шчэбенеразмеркавальнікі;
пескаразмеркавальнікі;
машыны для нанясення процігалалёдных матэрыялаў;
размеркавальнікі вяжучага;
гудранатары;
кохеры;
заліўшчыкі швоў;
інфрачырвоныя разагравальнікі асфальту;
дэмаркіровачныя машыны;
машыны для ямачнага рамонту;
машыны дарожнай разметкі;
адсыпшчыкі абочын;
бетоназмяшальныя ўстаноўкі;
устаноўкі гарызантальнага накіраванага бурэння;
бетанапомпы;
бурыльна-кранавыя машыны;
бетанавозы;
бетоназмяшальнікі;
бітумавозы;
цэментавозы;
думперы.
1.1.8. Машыны для камунальнай гаспадаркі:
камбінаваныя дарожныя машыны;
падмятальна-ўборачныя машыны;
смеццявозы;
асенізацыйныя машыны;
глеясосныя машыны;
каналапрамывачныя машыны;
снегаачышчальнікі ротарныя;
снегаачышчальнікі плужныя;
снегапагрузчыкі лапавыя;
снегапагрузчыкі шнэкавыя (фрэзерныя);
шасі ўніверсальныя;
машыны ўборачна-пагрузачныя.
1.1.9. Драбілкі, млыны для горнай вытворчасці:
самаходныя драбілкі;
самаходныя грохаты.
1.1.10. Самаходныя машыны для лесанарыхтоўкі, лесабіржаў, лесасплаву і выканання тэхналагічных работ па доглядзе лесу:
[bookmark: _Hlk231914051]валачна-сучкарэзна-распіловачныя машыны (харвестары);
валачна-транспартуючыя машыны;
валачна-сучкарэзна-распіловачна-транспартуючыя машыны (харвардары);
валачна-пакетуючыя машыны;
сучкарэзна-распіловачныя машыны;
валачныя машыны;
валачна-пакетуючыя машыны;
сучкарэзныя машыны;
распіловачныя машыны;
валачна-тралёвачныя машыны;
сучкарэзна-пакетуючыя машыны;
[bookmark: _Hlk231980090]распіловачна-пакетуючыя машыны;
сучкарэзна-распіловачна-пакетуючыя машыны;
валачна-сучкарэзныя машыны;
валачна-рубільныя машыны;
валачна-сучкарэзна-пакетуючыя машыны;
валачна-сучкарэзна-распіловачна-пакетуючыя машыны;
пагрузачна-транспартныя машыны (форвардары);
лесапагрузчыкі;
тралёвачныя машыны;
машыны для драбнення драўніны (мульчары);
машыны рубільныя;
машыны для ачысткі лесасек.
1.1.11. Машыны і абсталяванне для наземнага абслугоўвання авіяцыйнай тэхнікі:
сродкі энергазабеспячэння самалётаў (верталётаў);
аэрадромныя цеплатэхнічныя сродкі;
аэрадромныя пад’ёмна-транспартныя сродкі;
аэрадромныя сродкі наддуву;
сродкі запраўкі палівам самалётаў (верталётаў);
сродкі запраўкі масламі і рабочымі вадкасцямі самалётаў;
сродкі запраўкі газамі самалётаў (верталётаў);
цягачы-буксіроўшчыкі самалётаў (верталётаў);
сродкі ачысткі і спецыяльнай апрацоўкі самалётаў (верталётаў);
сродкі сэрвіснага абслугоўвання самалётаў (верталётаў).
1.1.12. Перонныя аўтобусы.
1.1.13. Машыны прамысловага прызначэння для перавозкі тэхналагічных грузаў на вытворчасцях:
цяжкавозы;
шлакавозы.
1.1.14. Машыны горныя і абсталяванне горна-шахтавае:
машыны шахтавыя;
машыны транспартныя;
машыны грузалюдскія;
машыны палівачныя;
машыны медыцынскія;
машыны пажарныя.
1.2. Для машын, не ўказаных у пункце 1 гэтага дадатку, у звестках аб відзе машыны, прадугледжаных табліцай 1, указваецца найменне аб’екта тэхнічнага рэгулявання ў адпаведнасці з пералікам аб’ектаў тэхнічнага рэгулявання, якія падлягаюць пацвярджэнню адпаведнасці патрабаванням тэхнічнага рэгламенту Мытнага саюза «Аб бяспецы машын і абсталявання» (ТР МС 010/2011) у форме сертыфікацыі, згодна з дадаткам № 3 да тэхнічнага рэгламенту Мытнага саюза «Аб бяспецы машын і абсталявання» (ТР МС 010/2011).
Табліца 1
Агульнае апісанне машыны
	Паказчыкі і характарыстыкі
	Значэнне/апісанне

	Від машыны
	указваецца ў адпаведнасці з пунктамі 1.1 і 1.2 гэтага дадатку

	Агульнае апісанне машыны
	указваецца прызначэнне машыны ў адпаведнасці з тэхнічнай дакументацыяй

	Максімальная канструкцыйная скорасць, км/г
	

	Габарытныя памеры або габарытныя памеры ў транспартным становішчы (не больш за)
	даўжыня, мм
	

	
	шырыня, мм
	

	
	вышыня, мм
	

	База, мм (мін., макс.)
	

	Каляя (для кожнай восі), мм (мін., макс.)
	

	Дарожны прасвет, мм (мін., макс.)
	

	Аснашчаная (эксплуатацыйная) маса машыны, кг
	

	Тэхнічна дапушчальная маса машыны ў транспартным становішчы, кг
	

	Карысная нагрузка, кг
	

	Максімальная буксіруемая маса, кг
	

	Тып, агульнае апісанне рухача
	

	колькасць восей (колаў), шт.
	для машын з гусенічным рухачом значэнне не ўказваецца

	колькасць і размяшчэнне вядучых і кіруемых восей, колавая формула
	для машын з гусенічным рухачом значэнне не ўказваецца

	шыны (памеры)
	для машын з гусенічным рухачом значэнне не ўказваецца

	падвеска (тып, агульнае апісанне)
	для машын з гусенічным рухачом значэнне не ўказваецца

	Кампаноўка:
	

	схема кампаноўкі
	указваецца схема кампаноўкі машыны з указаннем размяшчэння кабіны (кабіна над рухавіком, капотная, вагонная і да т.п.), канструкцыі рамы (рама блочная, хрыбтовага тыпу, ланжэронная, шарнірная і да т.п.).
Запаўняецца ў выпадку вырабу машыны на базе колавых транспартных сродкаў (шасі колавых транспартных сродкаў), якія прайшлі ацэнку адпаведнасці патрабаванням тэхнічнага рэгламенту Мытнага саюза «Аб бяспецы колавых транспартных сродкаў» (ТР МС 018/2011) у форме адабрэння тыпу.
Для машын, вырабленых не на базе ўказаных колавых транспартных сродкаў (шасі колавых транспартных сродкаў), гэта поле запаўняецца паводле меркавання арганізацыі-вытворцы

	апісанне асноўнага элемента канструкцыі машыны (рама, паўрама, корпус і да т. п.)
	

	тып кабіны, кузава, колькасць дзвярэй
	

	устройства аховы аператара (ROPS, FOPS, OPS)
	

	пасажыраўмяшчальнасць
	

	колькасць месцаў для сядзення
	

	рэверсіўнае месца аператара (наяўнасць, апісанне)
	

	Рулявое кіраванне (тып органа кіравання, размяшчэнне)
	

	Кіраванне тармазнымі сістэмамі (тып органа кіравання, размяшчэнне)
	

	Рухавік:
	

	агульнае апісанне рухавіка (рухавік унутранага згарання, электрарухавік і да т.п.)
	

	марка, мадэль рухавіка
	

	від паліва / намінальнае рабочае напружанне, В (для электрарухавіка)
	

	спосаб узгарання паліва (ад сціскання або з іскравым запальваннем)
	пры выкарыстанні ў канструкцыі машыны сілавой устаноўкі, адрознай ад рухавіка ўнутранага згарання, значэнне не ўказваецца

	рабочы аб’ём, см3
	пры выкарыстанні ў канструкцыі машыны сілавой устаноўкі, адрознай ад рухавіка ўнутранага згарання, значэнне не ўказваецца

	магутнасць (намінальная), кВт (к.с.), пры аб/мін
	

	наяўнасць і апісанне дадатковых (прывадных) рухавікоў
	

	Трансмісія (тып, апісанне):
	

	марка, мадэль асноўных агрэгатаў трансмісіі
	

	Тармазныя сістэмы:
	

	рабочая
	тып прывада
	

	стаяначная
	тып прывада
	

	запасная
	тып прывада
	

	дапаможная
	тып прывада
	

	Найменне зменнага рабочага абсталявання
	



[bookmark: _2s8eyo1]2. Апісанне маркіроўкі машыны ўказваецца згодна з табліцай 2 у тэкставым фармаце.

	Месца размяшчэння таблічкі вытворцы
	

	Структура і змест ідэнтыфікацыйнага нумара машыны
	

	Месца размяшчэння ідэнтыфікацыйнага нумара
	



3. У тэхнічным апісанні прыводзіцца агульны выгляд машыны (фатаграфіі і (або) графічная выява).».

